SPRÅKLØYPER

Alle barnehagene i Meldal deltar i 2017 i et barnehagebasert utviklingsarbeid som heter Språkløyper.

Lesesenteret og Skrivesenteret har utviklet nettstedet [sprakloyper.no.](http://sprakloyper.uis.no/) Nettstedet har gratis kompetanseutviklingsspakker som barnehager og skoler lett kan ta i bruk i lokalt utviklingsarbeid.  Kompetanseutviklingspakkene består av ei rekke økter på 45-60 minutt med fagtekster, filmer, videoforelesinger, refleksjonsspørsmål og oppgaver til mellomarbeid.

Målet er at **alle** ansatte i barnehagen skal ha kunnskap om, og erfaring med språk og leseaktiviteter. Kompetanseutviklingspakken inneholder filmer, tekster og oppgaver som vi skal jobbe med. Oppgavene handler om å reflektere – det vil si tenke sammen og diskutere - i personalgruppen rundt nye måter å lese sammen med barna på. Disse får vi kjennskap til gjennom tekster og filmer. Gjennom oppdrag skal vi øve på de ulike lesemåtene og i etterkant reflektere sammen rundt erfaringer. Å tenke sammen, diskutere, øve og erfare sammen er viktig for å lykkes med språk og leseaktivteter.

I kompetanseutviklingspakken presenteres leseaktiviteter for ALLE barnehagebarna. Det vil si både yngre og eldre, gutter og jenter, minoritetsspråklige og majoritetsspråklige og barn med språkvansker. Noen av disse barna vil ha et særlig språklig utbytte av å bli inkludert i leseaktiviteter, og alle vil ha glede av det.

Kompetanseutviklingspakken har tre kjernekomponenter fordelt på ti økter:

Språklæring:

* barns språkutvikling
* språk og lesing

Ulike måter å lese på:

* samtalen som arbeidsform
* å lese flere ganger
* å lese bilder
* konkreter og ordforråd
* å lese tekster med gjentakende mønster

Lesing for alle:

* leselyst
* leselogg
* foreldresamarbeid